Paljon julkisuutta saaneen Climate Cycling -tapahtuman pääjärjestäjä sai toukokuussa tuomion törkeistä talousrikoksista. Mies pimitti asian kaikilta yhteistyökumppaneiltaan.

Ympäristö- ja ilmastoministeri Krista Mikkonen (vihr) johdatti osallistujat matkaan syyskuussa. CLIMATE CYCLING

Climate Circle -niminen yhdistys julkaisi 18. kesäkuuta tiedotteen, jossa se kertoi järjestävänsä ison pyöräilytapahtuman Helsingin keskustassa.

Tapahtuman nimi oli ”Climate Cycling”, ja tiedotteen otsikossa lupailtiin miljoonaa euroa ilmastonmuutoksen torjuntaan.

– Ensimmäistä kertaa järjestettävän tapahtuman tavoitteena on kerätä miljoona euroa WWF Suomelle ilmastonmuutosta torjuvaan työhön sekä osoittaa, että ilmastonmuutosta voi torjua muutenkin kuin otsa kurtussa.

Tiedote ylitti uutiskynnyksen, ja vastikään perustettu yhdistys ja tapahtuma saivat runsaasti näkyvyyttä kotimaan mediassa.

Tapahtuman suojelijaksi saatiin tasavallan presidentti Sauli Niinistö.

Tässä vaiheessa kaikki näytti hyvältä.

Tapahtuma maksoi 150 000 euroa

Climate Cycling poljettiin 11. syyskuuta.

12 kilometrin lenkille lähdettiin ympäristö- ja ilmastoministeri Krista Mikkosen (vihr) johdolla. Mukana menossa olivat myös rap-duo JVG:n Jare Brand ja Ville Galle sekä nyrkkeilijä Edis Tatli.

Juttu jatkuu kuvan jälkeen.

Räppärit Ville Galle (vas.) ja Jare Brand (oik.) osallistuivat Climate Cycling -tapahtumaan. TUNTURI

Mukana olivat muun muassa pörssiyhtiöt Fortum, Kone, Neste, Sanoma ja Wärtsilä. Tapahtumaa mainostettiin WWF:n lisäksi sotaveteraaneilla, jotka olivat korkeasta iästään johtuen vain hengessä mukana.

Osallistumismaksu oli viiden hengen joukkueelta 3 000 euroa. WWF:n ilmastotyöhön menevä tuki kerättiin pyytämällä organisaatioita tekemään lisäksi vapaaehtoinen lahjoitus WWF:lle.

Osallistumismaksuja kertyi yhteensä 153 000 euroa, mistä noin 97 prosenttia meni tapahtuman kuluihin. Jäljelle jäänyt osuus on luvattu WWF:lle.

– Kaikkien kulujen jälkeen yhdistyksen tilille jää hiukan reilu 5 000 euroa, Climate Circle -yhdistyksen toiminnanjohtaja Joonas Ruolahti kertoi Iltalehdelle alkuviikosta sähköpostitse.

Ruolahden mukaan kulut koostuvat ”normaaliin tapaan” muun muassa markkinointikuluista, viestintäkuluista, tekniikasta ja kalustosta, palkoista, alihankkijakuluista sekä isosta määrästä liikenteen ohjaajia ja itse pyöräilyn läpivientiin tarvittavasta organisaatiosta.

Climate Cycling -tapahtumaan osallistui 450 henkilöä. Kulut osallistujaa kohden ovat 340 euroa.

Osallistumismaksun lisäksi tapahtumaan osallistuneita yrityksiä ja yhteisöjä kannustettiin lahjoittamaan 2 000 euroa suoraan WWF:lle.

Miljoonasta eurosta jäätiin kauas

Lokakuun lopussa Ruolahti ja tapahtumaa varten pyörän suunnitellut muotoilija Stefan Lindfors tapasivat presidentti Sauli Niinistön ja rouva Jenni Haukion Mäntyniemessä ja luovuttivat presidenttiparille numeroidut pyörät.

Juttu jatkuu kuvan jälkeen.

Joonas Ruolahti ja Stefan Lindfors tapasivat presidenttiparin Mäntyniemessä 30. lokakuuta. KUVAKAAPPAUS/TPK

Tasavallan presidentin kanslian julkaiseman uutisen mukaan Climate Cycling -tapahtumalla kerättiin WWF Suomen ilmastotyöhön yli 80 000 euroa.

Summa perustuu Ruolahden antamaan arvioon. WWF Suomi kertoo, että 14. marraskuuta mennessä järjestö oli saanut lahjoituksia 42 000 euron arvosta.

WWF kertoo organisaatioiden antamien vapaaehtoisten lahjoitusten lopullisen määrän myöhemmin joulukuussa.

Tuore talousrikostuomio

Iltalehti selvitti tätä juttua varten Ruolahden taustat ja kävi ilmi, että Ruolahti tuomittiin toukokuussa 11 kuukauden ehdolliseen vankeuteen törkeistä talousrikoksista.

Helsingin käräjäoikeuden tuomio on annettu 29. toukokuuta. Climate Circle -yhdistys on perustettu 14. kesäkuuta.

Juttu jatkuu kuvan jälkeen.

Joonas Ruolahti ja Stefan Lindfors vierailivat elokuussa MTV:n Huomenta Suomessa kertomassa Climate Cycling -tapahtumasta. KUVAKAAPPAUS/MTV

Ruolahti tuomittiin kahdesta törkeästä velallisen epärehellisyydestä, törkeästä kirjanpitorikoksesta sekä ”tavallisesta” kirjanpitorikoksesta. Rikokset liittyvät Ruolahden aiempaan yritystoimintaan. Teot tapahtuivat vuosina 2010–2014.

Tuomion mukaan Ruolahti siirsi maksuvaikeuksiin joutuneesta yrityksestään Casino Group Oy:stä varoja itselleen ja toiselle yritykselleen yhteensä noin 100 000 euroa, ja aiheutti toiminnallaan Casino Group Oy:n maksukyvyttömyyden tai pahensi sitä oleellisesti.

Ruolahti syyllistyi törkeään velallisen epärehellisyyteen kolmannessa yrityksessään, kun hän vuokrasi Helsingin kaupungilta liikehuoneiston Helsingin keskustasta. Ruolahti jätti vuokrat maksamatta ja vuokrasi huoneiston eteenpäin. Vuokria jäi maksamatta yhteensä lähes 90 000 euroa vuosina 2012–2013.

Rikosnimikkeet törkeä kirjanpitorikos ja kirjanpitorikos liittyvät Ruolahden toimintaan kolmannessa ja neljännessä yrityksessään. Ruolahti jätti yritysten kirjanpidon laatimatta, vaikka kummankin yrityksen tilillä oli vuosina 2012–2014 huomattava määrä rahaliikennettä.

Helsingin käräjäoikeuden tuomion mukaan Ruolahti oli pidätettynä kolme päivää tammikuussa 2017. Ruolahden koeaika päättyy 31. joulukuuta 2020.

Käräjäoikeuden tuomio ei ole lainvoimainen. Helsingin hovioikeus käsittelee asiaa syyskuussa 2020.

Juttu jatkuu kuvan jälkeen.

Joonas Ruolahti tapasi ympäristö- ja ilmastoministeri Krista Mikkosen elokuun puolivälissä. KUVAKAAPPAUS/FACEBOOK

Ulosotossa 78 000 euroa

Kaupparekisterin mukaan Ruolahti ei ole tällä hetkellä vastuuasemassa missään suomalaisessa yrityksessä. Ruolahdella on ollut yritystoimintaa, mutta yritykset ovat menneet konkurssiin.

Viron kaupparekisterin mukaan Ruolahdella on ollut Virossa jonkinlaista yritystoimintaa.

Global Trade Company OÜ:n tuorein tilinpäätös on vuodelta 2016 ja sen mukaan yrityksen pankkitilillä oli 31. joulukuuta 2016 tasan yksi euro.

Ruolahdella ei ole ollut vuosina 2012–2018 verotettavia tuloja Suomessa parin euron pääomatuloja lukuun ottamatta.

Juttu jatkuu kuvan jälkeen.

Joonas Ruolahti houkutteli nyrkkeilijä Edis Tatlin mukaan Climate Cycling -tapahtumaan. KUVAKAAPPAUS/FACEBOOK

Ulosottoviraston mukaan Ruolahdella oli tiistaina ulosotossa saatavia noin 78 000 euron edestä. Suurimmat velkojat ovat työeläkevakuutusyhtiö Varma ja Lowell Suomi Oy.

Ulosottorekisteritodistuksen mukaan Ruolahdella on ollut ulosotossa vireillä olevia saatavia noin 500 000 euron edestä viimeisen kahden vuoden aikana. Suurimmassa osassa tapauksista ulosotto on päättynyt varattomuusesteeseen.

Vanhimmat ulosottomerkinnät ovat vuodelta 2005 ja uusimmat tältä syksyltä.

Tuoreimman merkinnän Ruolahti sai 28. lokakuuta – kaksi päivää ennen kuin hän vieraili Niinistön luona Mäntyniemessä.

Täydet valtuudet toimia yksin

Ruolahden tuore talousrikostuomio tulee yllätyksenä Climate Circle ry:n hallituksen puheenjohtajalle Marco Mäkiselle ja muille hallituksen jäsenille.

– Olemme pettyneitä, ettei hän kertonut meille asiasta. Luonnollisesti hänen olisi pitänyt kertoa, Mäkinen sanoo.

Mäkinen on brändiasiantuntija ja mainostoimisto TBWA\Helsingin varatoimitusjohtaja. Mäkisen lisäksi yhdistyksen hallituksessa istuvat asianajotoimisto Lexian osakas Saara Ryhtä ja kirjanpitotoimisto Bilanssin toimitusjohtaja Risto Walden.

Hallitus on valtuuttanut Ruolahden hoitamaan yhdistyksen asioita yksin.

Mäkisen henkilökohtaisen näkemyksen mukaan törkeistä talousrikoksista hiljattain tuomittu henkilö ei voi toimia Climate Circlen kaltaisen hyvää tekevän yhdistyksen toiminnanjohtajana.

– Oman näkemykseni mukaan ei voi, mutta hallitus kokoontuu ja päättää asiasta virallisesti perjantaina.

Juttu jatkuu kuvan jälkeen.

Brändiasiantuntija Marco Mäkinen on Climate Circle ry:n hallituksen puheenjohtaja. Kari Pekonen

Mäkinen toimitti myöhemmin keskiviikkona Iltalehdelle Climate Circle ry:n hallituksen virallisen lausunnon.

Lausunnon mukaan Ruolahden tuore talousrikostuomio liittyy hänen henkilökohtaiseen yritystoimintaansa, ei Climate Circle ry:n toimintaan tai Climate Cycling -tapahtumaan.

– Climate Circle ry:n hallitus on pyytänyt toiminnanjohtajalta selvityksen asiasta. Käsittelemme toiminnanjohtajan soveltuvuuteen liittyvät kysymykset ja sen mahdolliset vaikutukset yhdistyksen toimintaan viivytyksettä hallituksen kokouksessa ja teemme asiassa tarvittavat päätökset.

Mäkisen mukaan luottamukseen tulleen särön takia yhdistyksen hallitus aikoo käydä kirjanpitonsa läpi perusteellisesti.

– Meillä ei ole ollut syytä epäillä mitään väärinkäytöksiä, mutta hallituksena meillä on tietysti vastuu selvittää tällaiset asiat.

Tapahtumaan osallistuneet organisaatiot ovat maksaneet osallistumismaksun Climate Circle ry:lle ja tukeneet suoraan WWF:n toimintaa vapaaehtoisin lahjoituksin.

– Meidän ensimmäinen huolemme tässä tapauksessa oli tietysti se, että ovathan lahjoitusvarat turvassa. Onneksi lahjoitusvarat ovat menneet suoraan WWF:lle, jolla on rahankeräyslupa.

WWF vaatii pikaista selvitystä

WWF Suomen pääsihteeri Liisa Rohweder ei ollut tietoinen Ruolahden tuoreesta talousrikostuomiosta.

– Uutinen Climate Circle ry:n toiminnanjohtajan rikostuomiosta tulee WWF:lle yllätyksenä. Olemme pettyneitä siihen, ettei yhdistyksen toiminnanjohtaja ole kertonut asiasta oma-aloitteisesti, Rohweder sanoo.

– Emme olisi osallistuneet tapahtumaan, jos olisimme tienneet tuomiosta.

Rohwederin mukaan luottamus on kaiken WWF:n toiminnan perusta. Järjestö vaatii Climate Circle ry:n hallitukselta pikaista selvitystä yhdistyksen toiminnasta ja toiminnanjohtajan soveltuvuudesta.

– Vaadimme yhdistystä pidättäytymään WWF:n logon ja nimen käytöstä mahdollisten jatkotapahtumien markkinoinnissa, kunnes olemme saaneet selvityksen.

Rohdwederin mukaan WWF:llä on sopimus Climate Circle ry:n kanssa, joka järjesti Climate Cycling -tapahtuman.

– WWF ei ole vastaanottanut Climate Circle ry:ltä rahaa, vaan pyöräilytapahtumaan osallistuneet organisaatiot ovat tukeneet suoraan WWF:n toimintaa vapaaehtoisin lahjoituksin.

– Organisaatioiden lahjoituksilla on tarkoitus tukea tärkeää ilmastonmuutoksen vastaista työtä. Olemme yhteydessä organisaatioihin, jotka ovat lahjoittaneet varoja meille tapahtuman innoittamana.

Rohweder sanoo, että jatkossa järjestön pitää olla entistä tarkempi potentiaalisten yhteistyötahojen taustojen tarkastamisessa.

– Ryhdymme heti selvittämään, miten tämä onnistuisi parhaiten käytännössä.

WWF Suomen pääsihteeri Liisa Rohweder. WWF

Iltalehti kysyi Climate Circle ry:n toiminnanjohtajalta Joonas Ruolahdelta keskiviikkona, miksi hän ei kertonut tuoreesta talousrikostuomiostaan Climate Circle ry:n hallitukselle ja WWF:lle. Ruolahti ei vastannut Iltalehden viestiin.

*Juttua muokattu 21.11.2019 kello 13.24: Jutussa luki aiemmin, että Ruolahdella olisi ulosotossa noin 500 000 euron saatavat. Oikea summa on noin 78 000 euroa. Ruolahdella on ollut ulosotossa vireillä olevia asioita noin 500 000 euron edestä *viimeisen kahden vuoden aikana, mutta suurimmassa osassa tapauksista ulosotto on päättynyt varattomuusesteeseen.**